แบงก์เด้งรับรัฐให้กู้เอสเอ็มอี
ธนาคารพร้อมใช้ซอฟต์โลนปล่อยกู้เอสเอ็มอี ย้ำยังเน้นคัดกรองลูกค้าคุมหนี้เสีย
8 ก.ย. 2558

ธนาคารพร้อมใช้ซอฟต์โลนปล่อยกู้เอสเอ็มอี ย้ำยังเน้นคัดกรองลูกค้าคุมหนี้เสีย 
นายชาติชาย พยุหนาวีชัยผู้อำนวยการธนาคารออมสิน เปิดเผยว่า ธนาคารพร้อมจะปล่อยกู้ดอกเบี้ยต่ำหรือซอฟต์โลน 1 แสนล้านบาท เพื่อให้ธนาคารพาณิชย์และธนาคารรัฐปล่อยกู้ต่อให้เอสเอ็มอีรวมทั้งปล่อยกู้ให้โครงการกองทุนหมู่บ้านอีก 3 หมื่นล้านบาท รวม 1.3 แสนล้านบาท เชื่อว่าไม่กระทบสภาพคล่องธนาคาร
สำหรับเงื่อนไขสินเชื่อเอสเอ็มอีเบื้องต้นจะปล่อยกู้ให้เอสเอ็มอีที่มีสินทรัพย์ไม่เกิน 200-250 ล้านบาท และห้ามปล่อยกู้รีไฟแนนซ์หนี้เก่า
นายจิรัชยุติ์ อัมยงค์ รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย กล่าวว่า มาตรการปล่อยซอฟต์โลนให้ธนาคารพาณิชย์ปล่อยกู้เอสเอ็มอีนั้น ตอบโจทย์ปัญหาของเอสเอ็มอีส่วนใหญ่ที่ติดขัดสภาพคล่องเป็นหลัก ซึ่งธนาคารพร้อมจะมีส่วนร่วมช่วยเหลือเอสเอ็มอีตามมาตรการของรัฐ แต่ก็ต้องคัดกรองลูกค้าตามเกณฑ์และวิเคราะห์สถานะให้ลึกว่า ลูกค้าขาดสภาพคล่องจากสาเหตุใดเพื่อแก้ปัญหาให้ตรงจุด ไม่ปูพรมเร่งปล่อยกู้โดยไม่ศึกษาเด็ดขาด เพื่อไม่ให้สินเชื่อสูญเปล่าและกลายเป็นหนี้เสียตามมา
อย่างไรก็ตาม การปล่อยสินเชื่อภายใต้มาตรการรัฐธนาคารยังต้องคัดกรองลูกค้าตามเกณฑ์และวิเคราะห์สถานะให้ลึกว่าปัญหาที่ลูกค้าขาดสภาพคล่องมาจากสาเหตุใด เพื่อที่จะช่วยแก้ไขให้ตรงจุดมากขึ้น จะไม่ปูพรมเร่งปล่อยกู้โดยที่ไม่ได้เข้าไปศึกษาลูกค้าเด็ดขาด เพื่อไม่ให้สินเชื่อที่ปล่อยไปสูญเปล่าและกลายเป็นหนี้เสียตามมา
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคารทหารไทย กล่าวว่า ธนาคารยังสนับสนุนเอสเอ็มอีอย่างต่อเนื่องผ่านผลิตภัณฑ์ทีเอ็มบี เอสเอ็มอี 3 เท่าพลัส โดย 3 เดือนที่ผ่านมา (พ.ค.-ก.ค.) ปล่อยสินเชื่่อไปแล้วกว่า 5,000 ล้านบาท ลูกค้าเอสเอ็มอีกว่า 1,400 ราย ส่วนใหญ่เป็นสินเชื่อในกลุ่มสินค้าอุปโภคบริโภค 21% รองลงมา คือ กลุ่มวัสดุก่อสร้าง 12% และกลุ่มอาหาร 7% โดยมีเป้าหมายปล่อยสินเชื่อ 1 หมื่นล้านบาทในสิ้นปีนี้
อย่างไรก็ตาม ความเชื่อมั่นผู้ประกอบการขนาดย่อมในไตรมาส 3 ลดลงค่อนข้างมากอยู่ที่ระดับ 62.1 จากไตรมาสก่อนหน้าที่อยู่ที่ 70.1 จากความกังวลรายได้ในอนาคต ธนาคารจึงพร้อมสนับสนุนให้เอสเอ็มอีเพื่อผ่านช่วงวิกฤตนี้ให้ได้